b'\n_START_ARTICLE_\nDama su \xc5\xa1ermuon\xc4\x97liu\n_START_SECTION_\nSuk\xc5\xabrimo aplinkyb\xc4\x97s\n_START_PARAGRAPH_\nLeonardas da Vin\xc4\x8dis nutap\xc4\x97 paveiksl\xc4\x85 1489\xe2\x88\x921490 m. Milane. Paveiksle vaizduojama Leonardo r\xc4\x97m\xc4\x97jo, Milano hercogo Liudoviko Sforcos meilu\xc5\xbe\xc4\x97 \xc4\x8ce\xc4\x8dilija Galerani (it. Cecilia Gallerani), kuriai tuo metu gal\xc4\x97jo b\xc5\xabti 16-17 met\xc5\xb3. Sp\xc4\x97jama, kad paveikslo tapymo metu \xc4\x8ce\xc4\x8dilija Galerani buvo n\xc4\x97\xc5\xa1\xc4\x8dia nuo Milano hercogo. Tai galima susieti su portrete vaizduojamu baltu \xc5\xa1ermuon\xc4\x97liu \xc4\x8c. Galerani rankose, kuris gali liudyti tiesiogin\xc4\xaf ry\xc5\xa1\xc4\xaf su Milano hercogu, kuris buvo pramintas il Moro (juoduoju). Milano hercogo dvaro poetas Bernardas Belin\xc4\x8donis (it. Bernardo Bellinzioni) u\xc5\xbera\xc5\xa1\xc4\x97 Leonardo sonet\xc4\x85, kuris buvo skirtas Milano hercogui, sp\xc4\x97jama, portreto nutapymo proga. Jame yra eilut\xc4\x97, skirta hercogui: \xe2\x80\x9e\xc5\xa1ermuon\xc4\x97lis jis yra, nors pramintas juoduoju\xe2\x80\x9c. Tai gali tur\xc4\x97ti ry\xc5\xa1i\xc5\xb3 ir su tuo, kad hercogas buvo \xc5\xa0ermuon\xc4\x97lio riteri\xc5\xb3 ordino nariu. \xc5\xa0ermuon\xc4\x97lio vaizdavimas gali b\xc5\xabti susij\xc4\x99s su \xc4\x8c. Galerani pavarde, kas buvo \xc4\xafprasta t\xc5\xb3 laik\xc5\xb3 Italijoje \xe2\x88\x92 vaizduoti alegorin\xc4\xaf objekt\xc4\x85, nurodant\xc4\xaf paveikslo asmenyb\xc4\x97s vard\xc4\x85, status\xc4\x85 ir pan. Taip Leonardas padar\xc4\x97 ankstesniame \xe2\x80\x9eD\xc5\xbeinevros de Ben\xc4\x8di portrete\xe2\x80\x9c. \xc5\xa0iuo atveju, \xc5\xa1ermuon\xc4\x97lio graiki\xc5\xa1kas pavadinimas gali tur\xc4\x97ti ry\xc5\xa1i\xc5\xb3 su \xc4\x8c. Galerani pavarde. \xc5\xa0ermuon\xc4\x97lis taip pat gali tur\xc4\x97ti simbolin\xc4\x99 prasm\xc4\x99, kaip tyrumo simbolis. Jis gali simbolizuoti ir \xc4\x8c. Galerani pol\xc4\x97kius: \xc5\xbeinoma, kad ji m\xc4\x97go muzik\xc4\x85, literat\xc5\xabr\xc4\x85 ir filosofij\xc4\x85. \xc5\xa0ermuon\xc4\x97lis antikin\xc4\x97je mitologijoje buvo laikomas n\xc4\x97\xc5\xa1\xc4\x8di\xc5\xb3j\xc5\xb3 glob\xc4\x97ju. 1491 m. Ludovikas Sforca ved\xc4\x97 Beatri\xc4\x8d\xc4\x99 d\xe2\x80\x99Est\xc4\x99. Tais metais \xc4\x8c. Galerani pagimd\xc4\x97 hercogo s\xc5\xabn\xc5\xb3 \xc4\x8cezar\xc4\x99 ir, tikriausiai, buvo pa\xc5\xa1alinta i\xc5\xa1 hercogo aplinkos. _NEWLINE_\xc5\xbdinoma, kad 1492 m. \xc4\x8ce\xc4\x8dilija Galerani i\xc5\xa1tek\xc4\x97jo u\xc5\xbe Liudoviko Karmina\xc4\x8dio (it. Ludovico Carminati). 1498 m. Izabel\xc4\x97 d\xe2\x80\x99Est\xc4\x97 pra\xc5\xa1\xc4\x97 jos atsi\xc5\xb3sti portret\xc4\x85 \xc4\xaf Mantuj\xc4\x85. \xc4\xae tai \xc4\x8c. Galerani atra\xc5\xa1\xc4\x97, kad ji atrodo visi\xc5\xa1kai skirtingai nei portrete d\xc4\x97l to, kad portretas tapytas permainingame jos am\xc5\xbeiuje. Portretas padar\xc4\x97 Izabelei d\xe2\x80\x99Estei tok\xc4\xaf \xc4\xafsp\xc5\xabd\xc4\xaf, kad ji pra\xc5\xa1\xc4\x97 Leonardo sukurti pana\xc5\xa1\xc5\xb3 jai. V\xc4\x97liau Izabelei pana\xc5\xa1\xc5\xb3 portret\xc4\x85 nutap\xc4\x97 Lorencas Kosta. Sp\xc4\x97jama, kad portretas i\xc5\xa1buvo \xc4\x8c. Galerani nuosavyb\xc4\x97je iki jos mirties 1536 m. Brit\xc5\xb3 menotyrininkas John Pope-Hennessy (1913\xe2\x88\x921994) \xc4\xafvertino j\xc4\xaf pirmuoju bandymu Vakar\xc5\xb3 mene perteikti vaizduojamo asmens m\xc4\x85stysen\xc4\x85 ir jausmus per judes\xc4\xaf ir gest\xc5\xabr\xc4\x85. _NEWLINE_Paveiksle vaizduojama \xc4\x8ce\xc4\x8dilija Galerani, pasisukusi \xc4\xaf nematom\xc4\x85 pa\xc5\xa1nekov\xc4\x85. Jos drabu\xc5\xbeiai atspindi tuometin\xc4\x99 \xe2\x80\x9eispani\xc5\xa1k\xc4\x85j\xc4\x85\xe2\x80\x9c mad\xc4\x85. Tyrimai rodo, kad portreto de\xc5\xa1in\xc4\x97je buvo vaizduojamas langas, ta\xc4\x8diau buvo u\xc5\xbetapytas, sp\xc4\x97jama, paties Leonardo. \xc5\xbdinoma, kad tuo metu Leonardas eksperimentavo su visi\xc5\xa1kai tamsiu fonu bandydamas geriau i\xc5\xa1reik\xc5\xa1ti objekto trimat\xc4\xaf vaizdavim\xc4\x85.\n_START_SECTION_\nIstorija nuo 1800 m.\n_START_PARAGRAPH_\nMa\xc5\xbedaug nuo 1500 iki 1800 m. apie paveiksl\xc4\x85 nebuvo joki\xc5\xb3 \xc5\xbeini\xc5\xb3, pakol jo, tikriausiai 1798 m., Venecijoje ne\xc4\xafsigijo Lietuvos kunigaik\xc5\xa1tis Adomas \xc4\x8cartoriskis kartu su Rafaelio portretu (tikriausiai autoportretu). Sp\xc4\x97jama, kad u\xc5\xbera\xc5\xa1as ant portreto LA BELE FERONIERE / LEONARD DAWINCI buvo u\xc5\xbera\xc5\xa1ytas po paveikslo atgabenimo \xc4\xaf Lenkij\xc4\x85. V\xc4\x97liau paveikslo fonas buvo pertapytas. Pats portretas buvo eksponuojamas priva\xc4\x8dioje \xc4\x8cartoriski\xc5\xb3 kolekcijoje Pulavuose su daugeliu \xc4\x8cartoriski\xc5\xb3 gimin\xc4\x97s surinkt\xc5\xb3 antikvarini\xc5\xb3 \xc4\xafdomybi\xc5\xb3. Paveikslas nebuvo i\xc5\xa1kart pripa\xc5\xbe\xc4\xafstamas Leonardo. 1831 m. portretas buvo i\xc5\xa1ve\xc5\xbetas \xc4\xaf Austrij\xc4\x85 siekiant apsaugoti k\xc5\xabrinius nuo rus\xc5\xb3 armijos pl\xc4\x97\xc5\xa1im\xc5\xb3 1831 m. sukilimo metu. V\xc4\x97liau \xc4\x8cartoriskiai pergabeno j\xc4\xaf \xc4\xaf Pary\xc5\xbei\xc5\xb3, \xc4\xaf Hotel Lambert. 1870 m. Pranc\xc5\xabzijos-Pr\xc5\xabsijos karo metu paveikslas buvo i\xc5\xa1gabentas \xc4\xaf London\xc4\x85, po to v\xc4\x97l gr\xc4\x85\xc5\xbeintas \xc4\xaf Krokuv\xc4\x85 ir 1878 m. \xc4\xafkurdintas naujai atidarytame \xc4\x8cartoriski\xc5\xb3 muziejuje. Apie 1900 m. vis daugiau istorik\xc5\xb3 prad\xc4\x97jo palaikyti versij\xc4\x85, kad paveikslas yra Leonardo._NEWLINE_Pirmojo pasaulinio karo metu portretas buvo saugomas Dresdene. Po to v\xc4\x97l gr\xc4\x85\xc5\xbeintas \xc4\xaf Krokuv\xc4\x85. 1939 m. portretas buvo pasl\xc4\x97ptas nuo art\xc4\x97jan\xc4\x8dios Hitlerin\xc4\x97s Vokietijos kariuomen\xc4\x97s, ta\xc4\x8diau visgi surastas. Paveikslas kur\xc4\xaf laik\xc4\x85 buvo i\xc5\xa1gabentas i\xc5\xa1 Lenkijos \xc4\xaf Vokietij\xc4\x85. Buvo suplanuotas Hitlerio asmeniniam muziejuj Lince, pakol nacistinis Lenkijos valdytojas Hansas Frankas nesusigr\xc4\x85\xc5\xbeino jo \xc4\xaf Lenkij\xc4\x85. Kartu su Rafaelio portretu ir Rembranto peiza\xc5\xbeu, \xe2\x80\x9eDama su \xc5\xa1ermuon\xc4\x97liu\xe2\x80\x9c kabojo Lenkijos gubernatoriaus miegamajame Vavelio pilyje. Karo pabaigoje Hansas Frankas b\xc4\x97go i\xc5\xa1 Lenkijos. V\xc4\x97liau buvo su\xc4\x8diuptas JAV kareivi\xc5\xb3, ta\xc4\x8diau buvo rasti tik Leonardo ir Rembranto paveikslai, o Rafaelio buvo ding\xc4\x99s ir nerastas iki \xc5\xa1iol. Tik XX a. antroje pus\xc4\x97je, radus kelet\xc4\x85 Leonardo pir\xc5\xa1t\xc5\xb3 antspaud\xc5\xb3, galutinai buvo \xc4\xafsitikinta, kad paveikslas yra nutapytas Leonardo da Vin\xc4\x8dio. Po komunistin\xc4\x97s Lenkijos \xc5\xbelugimo paveikslas valstyb\xc4\x97s buvo gr\xc4\x85\xc5\xbeintas \xc4\x8cartoriski\xc5\xb3 giminei kartu su likusia kolekcija ir muziejaus pastatu. Nuo 1991 m. j\xc4\xaf vald\xc4\x97 Kunigaik\xc5\xa1\xc4\x8di\xc5\xb3 \xc4\x8cartoriski\xc5\xb3 fondas. 2016 m. pabaigoje kolekcija kartu su paveikslu parduota Lenkijos valstybei.'